**פרקטיקות מגופנות בשבת היהודית של חרדים בישראל: מרחב של בחירה וחופש בתוך אפשרויות מוגבלות**

**The ultra-Orthodox's embodied practice of the Jewish Sabbath in Israel:**

**a choice without options**

# תקציר (150)

במאמר זה אני מתמקדת בשלוש פרקטיקות מגופנות בשבת היהודית החרדית: הלבוש בשבת, סעודות השבת ונושאי השיחה המתאימים לשבת ומראה כיצד מתקיים פער בין המגבלה והאיסור הדתיים ובין תפיסתן של פרקטיקות אלו כחלק מבחירה, חופש ועוצמה רוחנית. הניסיון המחקרי לבחון את החוויות המגופנות של אדוקים מתמקד לרוב בהגבלות שחלות על קהלים אלו, גם אם מגבלות אלו מתקבלות בתהליכי משא ומתן ופרשנות אישית. אל מול תפיסת אורח החיים החרדי כביטוי לאימוצן של איסורים והגבלות מגופנות, מראיונות שערכתי עם יהודים חרדים בישראל עולה תמונה מורכבת, בה ההלכות הדתיות המגופנות אמנם מתוארות כמגבלה נוקשת אך לא נחוות כך. ניתוח ופרשנות של התחושות הנלוות לשמירה על הלכות הדתיות בשבת ומרחב התנועה המתקיים בתוך השמירה על ההלכה מציף פערים חשובים להבנת החוויה הדתית היום יומית, ומציע נקודת מבט שונה מזו המאפיינת את מרבית המחקר העוסק בדת נחווית וקבוצות דתיות אדוקות.

# **Introduction**

"אומרים שכל שבת יש לנו נשמה יתרה.. סוג של עוצמה, מה שנקרא, לנפש. רואים את זה גם מבחינת השינה, מבחינת אכילה, מבחינת לבוש... אתה נכנס לתוך עשרים וחמש שעות, קצת יותר אפילו של עולם אחר לחלוטין. גם אני שאני מעשן סיגריות, שנכנס שבת אני לא מעשן. מנותק בראש כאילו. זה לא שעכשיו קשה לי או שאני מחכה ששבת תצא כדי לעשן סיגריה. זה בצורה אחרת. זה חופש" . (לידור, 29, חרדי מהזרם המזרחי, אופקים)

התמונה העולה מדבריו של לידור ממחישה פרדוקס בעל ערך. מצד אחד, לידור מתאר את אחת ממגבלות השבת המשמעותיות ביותר עבורו – האיסור על הדלקת אש, מה שמוביל לכך שלידור לא יכול לעשן. מצד שני, למרות שלכאורה האיסור על עישון צריך להחוות כקושי, לידור מדגיש כי זוהי אינה החוויה שלו, ודווקא בשבת – הבחירה לא לעשן קלה הרבה יותר מאשר באמצע השבוע. בהמשך, לידור ממחיש את הפער בין כמות הסיגריות שהוא מעשן במהלך השבוע, ובין הקלות שבה הוא מפסיק לעשן בשבת, וקושר את הצלחתו לעוצמה פנימית, לתחושה של חופש ולהבדלים המהותיים כל כך המתקיימים בין השבת ליתר ימי השבוע.

בדומה לתיאורו של לידור, עבור יהודים חרדים המחילים על עצמם את הלכות השבת, זמן השבת הוא זמן מוגבל ונוקשה במיוחד. מצוות, הלכות, איסורים, מנהגים ומסורות קהילתיות ומשפחתיות מייצרים נורמות פעולה דקדקניות הנוגעות כמעט לכל תחומי החיים, הפרטיים והציבוריים כאחד – החל מהדלקת אור וחשמל, נסיעה ברכב או רכישת מוצרים, דרך הנחיות על בישול וזמני האכילה, וכלה בהנחיות הנוגעות לפרקטיקות יום יומיות של שטיפת הידיים או ביקור בשירותים. מצד שני, דווקא בסביבת המגבלות המשמעותית של השבת היהודית עולים קולות דוגמת דבריו של לידור: תחושות של עוצמה, בחירה ואפשרויות בלתי מוגבלות – שנכונות לתחומים שונים, ביניהם התחום הכלכלי, החברתי, האישי, הפיזי והמשפחתי. כך, טענתי היא כי סביב מקרה הבוחן של השבת היהודית ניתן להציף פערים בין הביצוע של פרקטיקות מגופנות דתיות בחיי היום יום – אכילה, לבוש ושיחה ובין החוויה של אותן פרקטיקות, המקבלות ממד של קדושה ושינוי. הבחירה בשלוש הפרקטיקות של אכילה, לבוש ושיחה, עשויה להמחיש הן את הביטוי המגופן של הון תרבותי נרכש (Bourdieu, 1973), ואת החשיבות הדתית הרבה המוענקת לפרקטיקות אלו (Carter, 2020), ככלי מרכזי לעיצוב האמונה והחלתה המעשית.

# חובות הלכתיות מגופנות בקרב מאמינים אדוקים – רקע תיאורטי

בשלושת הדתות המונותיאסאטיות המרכזיות ישנן קבוצות דתיות אדוקות שמאמצות בשם הדת אורח חיים הכולל הגבלות יום יומיות משמעותיות ומגופנות (Rosenberg, Blondheim & Katz, 2019, Neriya-Ben Shahar, 2017). לרוב, בחינת פרקטיקות דתיות בחיי היום יום בקרב קהלים אדוקים נעשית מנקודת מבט מחקרית חילונית, מערבית וליברליות, ולכן מחקרים הבוחנים נאמנות דתית מתארים את הדת כסט של מגבלות. בכך, התיאוריה עשויה להחמיץ את המורכבויות העדינות המובילות בעיקר נשים, אך גם גברים לאמץ אמונה דתית או להתחזק בה (טרגין זלר, 2014, אלאור, 2006). מלבד כך, תפיסה זו גם מייצרת נקודת מבט פטרנליסטית, עליונה, הרואה במאמינים, ובעיקר בנשים מאמינות סוכנות פעולה מוגבלות במיוחד (Mahmood, 2005), הזקוקות להצלה ולכלים חילוניים, מערביים וליברליים לצורך תיקון חברתי (Abu‐Lughod, 2002). לעומת זאת, התבוננות ללא מבט חשדני כלפי הפרשנות שנותנות קבוצות חברתיות, בעיקר מוחלשות, למבנים חברתיים, לחיי היום יום ולפרקטיקות מגופנות במקרה הזה עשויה לאפשר זיהוי וקבלה של ההיגיון הפנימי החלופי של קבוצות חברתיות בעלות מאפיינים שונים (Alexander & Smith, 1998, מזרחי, 2017). במקרה הזה, ההכרה בפרקטיקות המגופנות כידע המתגלם בפעולה (Ammerman, 2020), וכהון תרבותי גבוה, וככזה גם מוערך ומוכר על ידי סביבתם (Bourdieu, 1973‏) עשויה להרחיב את העומק הניתוחי, להאיר את המגבלות החלות על זמן השבת באור שונה, ולאפשר במידה מסוימת גם את הרחבת השיח סביב הצרכים החברתיים, ההתאמות הלאומיות והדרכים להגברת הלכידות החברתית בין קבוצות המגיעות מרקעים חברתיים שונים.

בעשורים האחרונים מתרחב הניסיון להבין את הדת בכללותה, על השפעותיה ומופעיה בטקסי חיים (חלמיש, 2004, White & Pondani, 2022), בחגים (שוהם, 2014), בנקודות משבר, ביחסים לאומיים ובין לאומיים (Ammerman, 2020), וביחסים העדינים המתקיימים בחברות שונות סביב תהליכים של חילון והדתה (בן פורת, 2016, van der Tol & Gorski, 2022). למרות זאת, עדיין יש מקום להעמיק את המחקר המנסה להבין את הפרקטיקות הדת היום יומיות, בקהילות אלו כמו בקהילות אחרות, על המשמעויות וההשלכות הייחודיות שלהם (Ammerman, 2014). ביחס לאימוץ פרקטיקות מגבילות, בעיקר מגופנות, המחקר המראה כי קבלה של מגבלות הדוקות על אורח החיים באמצעות הלכות דתיות כוללת בדרך כלל תהליכים של משא ומתן ופרשנות. כך למשל, מחקרים אלו מניחים כי קבלה של חוקי צניעות איננה נעשית מתוך כניעה פטריארכלית המבקשת שלא ''לפתות'' גברים בקהילות החרדיות, אלא מתוך פרשנות המאפשרת לראות בהלכות הצניעות דרך נאמנה לעבודת האל (טרגין-זלר, 2014). באופן דומה, הגבלות על שימוש בטכנולוגיה נתפסות כרצויות לצורך שימור הקהילה (Rosenberg & Blondheim, 2021, Neriya-Ben Shahar 2017) ואילו מגבלות על תנועה ושימוש בחשמל לאורך השבת נתפסות ככאלה שתפקידן לסמל את קדושת השבת ואף את היראה מפני האלוהות (Wyschogrod, 2004). מחקר זה מבקש להמשיך את המגמה המצטיירת במחקרים אלו, כאשר לטענתי, לא רק מדובר בתהליך של משא ומתן, פרשנות אישית ובחירה מתוך ארגז כלים דתי, אלא שבתוך המרחב הדתי המוגבל זמן השבת מאפשר בחירה וחופש פעולה, הגם אם לכאורה מדובר בזמן המוגבל ביותר מבחינה דתית.

In Jewish law, or Halacha, many of the commandments and obligations are understood to be "embodied" in the sense that they require specific actions or behaviors rather than simply espousing beliefs or ideas. This is in line with a broader Jewish emphasis on "orthopraxy" - right practice rather than solely "orthodoxy" - right belief (Hammer & Reig, 2022). Embodied Halachic obligations can take various forms. For example, this includes regular prayer (three times a day for men), the wearing of ritual garments like the kippah and tzitzit, and the laying of tefillin. In addition, the laws of kashrut require a very specific set of practices related to food, including what can be eaten, how it must be prepared, and what foods can be eaten together (התלמוד הבבלי, ברכות כ ע"ב, פסחים, קו ע"א).

‏מלבד דוגמאות כלליות אלו, נתח משמעותי של ההלכות המגופנות בדת היהודית באות לידי הביטוי בשבת היהודית ובפרט בשבת של חרדים בישראל.

# השבת היהודית והשבת החרדית בישראל

קשה להפריז בחשיבות השבת עבור הדת היהודית ותרבותה. חשיבות זו מוצאת ביטויים רעיוניים, היסטוריים, הלכתיים, מוסריים, תרבותיים, חברתיים, כלכליים, פוליטיים ואחרים (חלמיש, 2004, שאקי, 2005, בן פורת, 2016, Green, 2004 Shamir & Ben Porat, 2007,, דשן, 1994, צמרת, 2004, Fishbane, 2004). ההתייחסות לשבת כמסגרת זמן קדושה או מחייבת מוכרת גם לנוצרים ולמוסלמים מכתביהם הדתיים, ורבים רואים אפוא בימים הקדושים המוסלמים והנוצרים גלגול מסוים של יום זה (Meyer 2022). למרות זאת, ההתייחסות המחקרית לפרקטיקות הממלאות את מסגרת זמן השבת, עדיין מתוארת כחלקית במקרה הטוב, הן בישראל (Ben-Porat & Feniger, 2009) והן במקומות אחרים (Carter, 2020).

במקרה הישראלי, ובפרט בקרב חרדים, השבת בישראל הוגדרה ועוצבה בהתאם למסורת יהודית-דתית, הנשענת על ספרי הקודש היהודיים כאשר יום השבת מוזכר לראשונה בספר בראשית: ”וַיְבָרֶךְ אֱלֹהִים אֶת יוֹם הַשְּׁבִיעִי וַיְקַדֵּשׁ אֹתוֹ כִּי בוֹ שָׁבַת מִכָּל מְלַאכְתּוֹ אֲשֶׁר בָּרָא אֱלֹהִים לַעֲשׂוֹת‟ (בראשית ב, ג). בהמשך, נראה אין-ספור התייחסויות לשבת במקורות היהודים, ועל פי רוב, ההתייחסות החשובה מבניהן היא בעשרת הדיברות (כהן, 2021, פיינשטיין, 1964), בהן לדיבר שני ניסוחים שונים: ”**זָכוֹר** אֶת יוֹם הַשַּׁבָּת לְקַדְּשׁו‟ֹ (שמות ב, ז), ו”שָׁמוֹר אֶת יוֹם הַשַּׁבָּת לְקַדְּשׁוֹ כַּאֲשֶׁר צִוְּךָ ה' אֱלֹהֶיךָ‟ (דברים ה, יא). שני המופעים הללו, הייחודיים והמפתיעים בהבדלים ביניהם, הם אלו אשר מקבעים את המחויבות היהודית לזכירה ולשמירת השבת גם יחד ומייצרים שורה ארוכה הלכות דתיות מחייבות עבור זמן השבת. בפועל, מלבד האחריות הכללית על שמירת השבת וקידושה, במקורות היהודיים מופיעות הנחיות מדוקדקות ומפורטות, המתייחסות כמעט לכל ממד בחיי הפרט לאורך השבת (חלמיש, 2014). ההנחיות כוללות מצוות "עשה", שמטרתן בעיקר לזכירת השבת, כגון: הדלקת נרות שבת, תפילות השבת או קידוש בערב שבת ומצוות "אל תעשה", שמטרתן שמירה על כבוד השבת, כגון: איסור על נסיעה, על הפעלת חשמל, על בישול או על הדלקת אש (לאו, 2004; לוי, 2004). תיאורטית, קדושתה וחשיבותה של השבת מובילות לכך שעל פי ההלכה העונש על חילול השבת הוא מיתה, אם כי הלכה זו כמובן שאינה נשמרת, וברבות השנים נוסחו פרשנויות מקלות להלכה, המכירים מקרים שונים ומגוונים בהם השמירה על חיי אדם הופכת חשובה יותר (Hatch & Marks, 2022).

ההנחיות ההלכתיות הנוגעות לזמן השבת תקפות מכניסת השבת ועד ליציאתה, כ – 25 שעות, כאשר כניסת השבת מסומלת על ידי הדלקת נרות ומשתנה בהתאם לעונות השנה . בישראל מפורסם מדי שנה, ומראש, לוח זמנים צפוי לכניסת השבת בכל שבוע. יציאת השבת מסומלת על ידי ה"הבדלה", הנקבעת לפי הופעתם של מספר כוכבים נראים בשמיים. כך ניתן להגן על זמן השבת ולקחת 'מרחב בטחון' מסוים מזמן השקיעה (Zerubavel, 1989, תא שמע, 2004, Talmon, 2004). לאור עיצוב מסגרת זמן השבת, ניתן לשאול האם פרקטיקות מגופנות החלות על השבת היהודית אכן עונות על ההגדרה של פרקטיקות יום יומיות, שכן עבור המאמינים המאמצים את הלכות השבת ישנו הבדל משמעותי בין יום זה ליתר ימי השבוע. כמענה לכך, אטען כי חשיבות ומרכזיות השבת במבנה השבוע היהודי בישראל, לצד ההכנות הנרחבות לשבת, המתחילות אצל משפחות רבות כבר ביום רביעי, מאפשרות לראות בו ריטואל שבועי השונה במהותו מטקסי חיים אחרים או מחגים דתיים ולאומיים, הכוללים סוג אחר של פרקטיקות מגופנות (שהם, 2014).

חשוב אפוא לציין כי למרות המגבלות החלות על זמן השבת, מחקרים מוקדמים זיהו כי מדובר על זמן שנתפס באופן חיובי. כך למשל, קרטר (Carter, 2020), הצביע על כך שבקרב רבנים אמריקאים נתפסת השבת ככלי מרכזי לגיבוש הזהות היהודית, להתמקדות בחיי המשפחה, לאיזון ומניעת עבודת יתר וכדומה. גם במקרה הישראלי, ועל אף המגבלות הלאומיות[[1]](#footnote-1) המצטרפות למגבלות הדתיות ומעצבות גם הן את זמן השבת, השבת מתוארת כזמן משפחתי חיובי (לוי, 2004). יחד עם זאת, בדומה לקרטר (Carter, 2020), גם אני מוצאת כי חרדים בישראל מכירים בדרך כלל בקשיים הנוגעים להכנות ולהתאמות שיש לערוך לקראת שבת – ברמה הדתית, הכלכלית והמשפחתית.

על אף שמיוחסות אלפי מצוות ליום השבת (לוי, 2004, Hatch & Marks, 2022), מאמר זה מתמקד בשלוש מצוות ונהגים אותם אתאר בקצרה כעת. ראשית, ארוחות שבת משמעותיות מאוד במסורת היהודית. המקורות היהודים העוסקים בעניין מצווים על ייחודם של מאכלי השבת, מה שמאפשר לקדש ולהבדיל את היום הקדוש מיתר ימי השבוע (Zerubavel, 1989). לצורך כך, ישנן מצוות, מסורות ופרשנויות הלכתיות רבות שקשורות לארוחות שבת ועוסקות בשאלות כמו מה לאכול, מתי לאכול (ראה למשל: הרמב"ם, הלכות שבת, פרק ל', הלכה ט'), איך לבשל ומתי לבשל (ראה למשל: אגרות משה או"ח ח"ד סימן ע"ד דיני בישול אות ג'), ​​כמה לאכול (ראו למשל: רמב"ם הל' שבת, פרק ל, הלכות ב-ג, ה), מה לשתות, מתי לשתות (התלמוד הבבלי, ברכות כ ע"ב, פסחים, קו ע"א), וכן הלאה. למרות שמדובר בפרקטיקה חיובית בעיקרה, ניתן למצוא בה גם אתגרים, שכן קרטר (Carter, 2020), מתאר במחקרו את

''the challenges of having to cook and eat the equivalent of “two Thanksgiving meals a week,” as well as the cost of living having to live within walking distance of their congregation—both of which were expensive neighborhoods.'' (p. 665)

הסוגייה הכלכלית נכונה בעיקרה גם לפרקטיקות הלבוש הנבחנות במסגרת מחקר זה, שכן טרם כניסת השבת נוהגות חלק מהקבוצות החברתיות בישראל להתכונן באמצעות פעולות הכנה מקדימות הכוללות רחצה, סירוק ותגלחת, לבוש הולם, לרוב יוקרתי, איפור וכדומה (Handelman, 1998). בעיקר בקרב חרדים, ישנו דגש רב על השוני והייחוד של בגדי השבת. הלכה למעשה, הפרדה זו באה לידי ביטוי בקרב כלל בני המשפחה, וכוללת את כל פרטי הלבוש, לרבות העניבה, הנעליים או הפאה ההפרדה בין הלבוש המאפיין את ימי השבוע לבין הלבוש המאפיין את סופו נועד להמחיש את חגיגיות השבת ובידולה, כדרך לכיבוד השבת, ובהתאם לנהגים רבים שהשתרשו בכל הקהילות היהודיות בעולם (לוינסקי, 2002, עמ' 747). כפי שאראה, גם במחקר זה הלבוש לאורך השבת נתפס כחוויה משמעותית ועוצמתית של בחירה מגופנת, על אף מגבלות הלבוש המחמירות שחלות על חרדים וחרדיות, הן מבחינת צניעות (טרגין-זלר, 2014) והן מבחינת הבדלות (לאון, 2010).

ביחס לפרקטיקה השלישית הנדונה המחקר זה, נושאי השיחה המותרים והאסורים בשבת, כאן התמונה מורכבת יותר. מצד אחד, המחמירים שברבנים ובפוסקים קובעים כי השבת, כזמן קדוש, מצריכה עיסוק לשוני ושיחי בנושאים קדושים בלבד, ולכן כל מה שלא עונה על ההגדרות של שיח קדוש, אין מקומו בשבת (לוינסקי, 2002). עם זאת, מובן מאליו כי קיום חיים שוטפים דורש פרשנות מסוימת ומרחיבה להלכות ונהגים אלו, ובהתאם לכך, גם בקרב חרדים, תחומי השיח הנותרים מחוץ לשבת משתנים מקהילה לקהילה וממשפחה למשפחה, אם כי ברור כי שיחים מסוגים שונים, ובראשם שיחים הכוללים תוכניות לעתיד, כסף או נושאים ''וולגרים'', מקומם הטבעי מחוף לזמן השבת (Hatch & Marks, 2022). בנקודה זו, אראה כי למרות היכרות והפנמה של נוקשות והפנמה מגופנת של הלכות השבת, קבלת הפרקטיקה נעשית במודעות ובבחירה, בהתאם לצרכים ולרצונות המשפחה, כך שגם הביטוי הגופני של פרקטיקה מגבילה זו יתואר בחירה ועוצמה, ולא ייתפס כמגבלה גרידא.

# **מתודולוגיה**

כדי לבחון את התפיסה של יהודים חרדים ביחס לפרקטיקות מגופנות שונות המאפיינות את השבת של יהודים חרדים בישראל אני משתמשת בגישה איכותנית פנומנולוגית, שנותנת מקום לחוויות היום-יום של האוכלוסייה הנחקרת, על בסיס גישה נרטיבית מבוססת ידע הנאסף בכמה זירות במקביל (Marcus, 1995). הגישה הפנומנולוגית מטרתה חיפוש משמעויות החוויה האנושית דרך הבנת האופן בו פרטים המבצעים את הפעולה חווים ומפרשים אותה, מנקודת מבטם הפרטית, בהתאם להחלטתם ולאינטראקציה עם סביבתם ברמה היום יומית (Guba & Lincoln, 1994). התבססות על גישה נרטיבית המתקיימת במספר זירות במקביל (Multi-Site Ethnography) מטרתה לבחון נושא ספציפי, או במקרה הנוכחי – מסגרת זמן ספציפית, מעבר לגבולותיה של קהילה נחקרת אחת בזמן נתון (Marcus, 1995). תהליך זה מאפשר בחינה רחבה יותר של רעיונות וסמלים, ומכאן יכולתו להתאים למחקר המבקש לזהות מופעים שונים של השבת.

במסגרת המחקר רואיינו חמישה עשר משתתפים המגדירים עצמם כמשתייכים לקהילה החרדית בישראל. ראיונות אלו נעשו כחלק מפרויקט השוואתי בו בוצעו שישים ושישה ראיונות, עם מרואיינים המשתייכים לזרמים דתיים אחרים: דתיים לאומיים, מסורתים, חילונים ודתיים לשעבר. על כן, כחלק מההשוואה לקהילות דתיות לאומיות, ולעתים במשולב עם קהילות אלו, המחקר הנוכחי מתבסס גם על ראיונות נוספים מתוך כלל הפרויקט.

בניגוד לזרמים הדתיים האחרים, כשמדובר על חרדים, קל יותר למקם את קהל היעד על פני הרצף האפשרי של זיקות דתיות, בעיקר משום שאוכלוסייה זו מקפידה באופן המחמיר שמירת מצוות וקיומה של ההלכה. על פי הנתונים, חרדים מהווים כיום כ – 12% אחוז בערך מכלל הבוגרים במדינת ישראל. יש לציין כי לחרדים יש בדרך כלל כמות גדולה יותר של ילדים: לאישה חרדית יש בממוצע 4.7 ילדים, ולכן בחישוב של כלל האוכלוסייה בישראל, ולא רק של האוכלוסייה הבוגרת, כמות החרדים בישראל עולה במקצת ומגיעה על פי הערכות שונות ל 13 – 14 אחוז בכלל האוכלוסייה החיה בישראל (Serfaty & Strous, 2021). בדרך כלל, יהודים חרדים בישראל חיים בקהילות משותפות כשהמטרה בהתרכזות משותפת באזורים מסוגרים יחסית היא להגן על עצמם מהשפעות המודרניזציה החילונית, ולאפשר מידה גבוהה של התאמה בין מאפייני החיים התרבותיים והקהילתיים ובין הסביבה, למשל בהיבטים של צניעות או נסיעה בשבת (רודיך-כהן ותמר שפרמן, 2015, Neriya-Ben Shahar, 2017).

עם זאת, כאשר מגדירים את החרדיות בישראל, חשוב שלא לתארה או להתייחס אליה כמקשה אחת והומוגנית, שכן חרדים מתחלקים לזרמים, לקבוצות ולקהילות, ולכל קהילה מאפיינים שונים, כאשר גם בתוך הקבוצות ניתן להגדיר חרדים בעלי מידה משתנה של אמונה דתית. יתרה מכך, ישנה ביקורת נרחבת על הנטייה המחקרית לראות בדתיים החרדים קבוצה הומוגנית, משום שבפועל מדובר בקבוצה הטרוגנית לא פחות מקבוצות דתיות אחרות והתבוננות עליה כקבוצה אחת עשויה להחמיץ רבים ממאפייניה. ניתן להבחין בין תתי-קבוצות של חרדים על פי אופי המקורות הדתיים שלהם, המנהיגים שלהם והמנהגים הייחודיים לכל אחת מהקהילות (לאון, 2011, לאון 2010). אחת החלוקות המרכזיות המאפיינות את השדה החרדי היא החלוקה לחסידים וליטאים ממזרח- אירופה (שלג, 2010), וספרדים מהמזרח התיכון וצפון אפריקה אשר עשויים להתחלק גם הם לאברכים ובני תורה שנולדו לתוך תרבות חרדית, או מתחזקים וחוזרים בתשובה המהווים חלק מתהליך מורכב יותר שהתרחש בישראל, בעיקר סביב שנות התשעים המוקדמות (לאון, 2011). לטענת לאון, חרדיות מזרחית איננה כלל ועיקר תמונת מראה של חרדיות אשכנזית, אלא שיש לה מאפיינים שונים כמעט בכל היבט (לאון, 2010). מכאן שהבנה משמעותית של התרבות והמאפיינים של החברה החרדית צריכה לשלב בין שתי הקבוצות המתוארות, ובחירת תמהיל משתתפי המחקר החרדיים במחקר זה ביקשה להביא לידי ביטוי את המורכבות המוצעת.

בנוסף, חלק מהאוכלוסייה החרדית מבקש להתרחק באופן אקטיבי מהיבטים של התנהלות בעולם המודרני, למשל בכל הנוגע להעדפת לימודי קודש על פני לימודי חול או על העדפת ישיבה גבוהה על פני עבודה בשכר (רודיך-כהן ותמר שפרמן, 2015). יחד עם זאת, גם במקרה הזה ההנחה היא כי ניתן להצביע על מגמות מורכבות ומעמיקות יותר של שינוי, כפי שהוא עשוי לבוא לידי ביטוי במונח ''החרדיות הרכה'' אותו מציע לאון (2011) או במונח ''חרדיות מודרנית'', אותו מציעים זיכרמן וכהנר (2012). בעבודתם, מסבירים זיכרמן וכהנר כי:

"מדובר בגברים ובנשים חרדים, מרביתם בעלי השכלה אקדמית או מקצועית, שעבודתם והשתכרותם (בדרך כלל שני בני הזוג) דומות לאלה של כלל האוכלוסייה, והמוגדרים במבחנים הכלכליים מעמד ביניים, ולעתים אף מעמד בינוני–גבוה.. אלה חרדים המקיימים קשר רצוף והדדי עם רשות הרבים הישראלית והתרבות המערבית" (שם, עמ', 9).

על כן, בחירת משתתפי המחקר שנכנסו תחת הקטגוריה ''החרדית'' ביקשו להביא לידי ביטוי מגוון של זרמים חרדיים, וכן ביטוי לציר שבין חרדיות שמרנית ובדלנית, לחרדיות רכה ומודרנית יותר, שמתרחשת גם במרכזים גיאוגרפיים שונים של חרדים בישראל דוגמת ירושלים, בני ברק, ביתר עלית, אלעד או בית שמש.

המחקר התבסס על ראיונות עומק חצי מובנים, שנערכו ונותחו על פי תמות מרכזיות שעלו מהשדה. חלקו המובנה של הריאיון נועד לספק תיאור כללי של הפעילויות הנעשות בשבת, הסיבה לעשייתן, המקום שניתן לפרקטיקות פנאי שונות במהלך השבת והקשר בין פעילויות אלו לזיקה הדתית המדווחת של המרואיינים. בנוסף, תיאור הפעילויות המתבצעות במסגרת השבת והמשמעות המוענקת לזמן החולף של סוף השבוע, לפעילות הפנאי ולפעילות הדתית במסגרתו אפשרו לעסוק גם בערכים הדומיננטיים המשתקפים מפעילויות אלו ובמידת החיבור הרגשי והתפיסות הנלוות לערכים אלו. נוכח הרגישות התרבותית והדתית הנלווית למחקר, הוקפדה הקפדה יתרה על כללי האתיקה, כאשר כלל המשתתפים עודכנו מראש בדבר שאלת המחקר ומטרותיו, ופרטיהם שונו לצורך שמירה על פרטיותם.

# סעודות השבת בחברה החרדית

כמו שתי הפרקטיקות האחרות שנבחרו במאמר זה, כך גם סעודות השבת בחברה החרדית בישראל מציגות משמעות כפולה. מצד אחד, רבים מן המרואיינים שבים ומתארים את סביבת הסעודה, את סידור השולחן, את מרכיבי הארוחה, את משתתפי הארוחה, את סדר הישיבה, את מספר הסעודות, את אורכן ואת התפילות, הברכות והשיחות המתקיימות ביניהם ככאלה החוזרות ברפטטיביות נוקשה מדי שבוע. מצד שני, למרות היעדר מוחלט של גיוון ובחירה, ארוחות אלו כוללות מגוון רחב של ביטויים המלמדים על חוויה עוצמתית, ייחודית ועשירה, המובדלת מקהילות אחרות ומימי השבוע גם יחד. לאה, חרדית בת 25 מבית שמש, מספרת כיצד משפחתה מנהלת מדי שבוע ארוחה בעלת מאפיינים זהים:

"בעיקרון האוכל אצלנו מאוד מסורתי, כאילו, יש חלה, סלטים, דגים, מרק גם בקיץ, ואז מנה עיקרית, עוף ותוספות, לפעמים מנה אחרונה, לא תמיד. תוך כדי הסעודה אז, בדרך כלל אנחנו לומדים משהו, נגיד רמב"ם או משהו מההלכה, או אבא שלי פותח גמרא או משהו, מדברים על פרשת השבוע, אנחנו שרים זמירות, בדרך כלל שרים כזה בין כל מנה."

בעוד שלאה מדגישה את סדר האירועים, איילה, חרדית בת 41 מאלעד מגישה דווקא את מראה השולחן וסידורו כדי להסביר לי כיצד במשך 27 שנים נעשות הארוחות במשפחתה באופן אחיד:

'' אני נשואה ביוני זה יהיה עשרים ושבע שנים, ואוכלים אצלנו בסאטינג אחיד. כאילו, מנה ראשונה היא תמיד תהיה דג או.. יש גיוון בדגים. יש הקפדה על גפילטע פיש. תמיד יהיה. כבר לא אוכלים אבל תמיד יהיה איזה 3-4 חתיכות. סלטים ו... תמיד יהיה מרק עוף. לא משנה אם יהיה 38 מעלות בחוץ. כאילו התפריט הוא אחיד..''

גם אתי, חרדית בת 47 מהיישוב ביתר עלית, מדגישה את אורכה של סעודת השבת, את המנות הקבועות ואת הברכות המשתלבות בסדרי הארוחה:

"שרים שלום עליכם ואשת חיל. אז בעלי מקדש ושותים מיץ ענבים. הוא מברך את הילדים. נוטלים ידיים. פותחים דגים וחלות. נדיר שאנחנו קונים חלות. זה נגיד כן אני משתדלת לעשות. דגים, חלות וסלטים ואז מרק ואז בשר עוף ותוספת. מנה אחרונה. ו... אז מה? זהו מברכים. כמובן שרים.. זה סעודות ארוכות. שעתיים לפחות לדעתי.''

אתי, לאה ואיילה מדגישות במילותיהן את סדר האירועים, את המזון הייחודי המוגש ואת השילוב בין ברכות ושירים לאכילה, שמייצר גם ארוחות ארוכות במיוחד. לעתים, הדרישות הנוקשות סביב לוח הזמנים הקבוע המאפיין את השבת, נתפש כמנהג שמלווה משפחות לאורך השנים, מבלי שיהיה ברור לחלוטין מה המקור לכך:

"זה מנהג חסידי, אל תשאלי אותי מה המקור שלו אבל... לא עושים קידוש בין שש לשבע[[2]](#footnote-2). אז אם לא הספיקו להגיע מבית כנסת עד שש עושים קידוש בשבע ואז יש באמת זמן רביצה כזה על הספות''. (אייל, 43, חרדי, פתח תקווה)

הנהגים והמסורות המתוארים על ידי המרואיינים ככאלה המעצבים את שולחן השבת החרדי בישראל של ימינו, מתוארים ככאלה שאפיינו את השבת היהודית באירופה לאורך שנים ארוכות. על פי תא שמע (2004), ובהתאם לתיאוריו בכתבה שפרסם בשנת 1969, כבר במאה ה – 18 השתרשו נהגים של דבר תורה מפיו של האב, לצד שירים רפטטיביים, הכוללים למשל את סדר קבלת השבת ואת הפזמון לכה דודי (שפרבר, כרך ד', פרק ב', עמ' א'- ח', לוינסקי, 2002, עמ' 748). שימור דפוסים אלו מלמד אף הוא על חשיבות הנהגים המלווים את השבת לאורך הדורות, ועל המשמעות הרבה המוענקת לשימור מנהגים אלו כחלק מפרקטיקות חרדיות של סעודות השבת, שלא ניתנות לשינוי או בחירה. לא אחת, הנוקשות סביב הארוחה ומאפייניה לא נובעים בהכרח מעצם הציווי הדתי הנלווה אליה, אלא מהרצון לשמר מסורת משפחתית קבועה, כאשר מי שמעוניין להפר אותה נתקל בתגובות חברתיות שליליות מצד יתר בני המשפחה:

"נגיד המשפחה של אבא שלי, זה אסור כזה לקום מהשולחן. זה עניין תרבותי שאף אחד לא קם באמצע. אז כאילו בדרך כלל אחיות שלי ואני והבן הגדול, אנחנו יותר שרים יותר משתתפים אבא שלי מדבר. גם הרבה פעמים קורה שהוא מדבר ואנחנו מדברות בינינו ואז הוא כאילו מבקש שנהיה בשקט." (איילה, 41, חרדית, אלעד)

דבריה של איילה, ממחישים כאן את הכלים המגבילים שאינם בהכרח כלים דתיים, אלא שלרוב הם כלים חברתיים, שמטרתם לשמר את הסדר הקיים במידה רבה ככל האפשר. לעתים, ייחודיות השבת והרצון לשמר אותה באופן מסוים עשויה להשפיע גם על אופן הישיבה סביב שולחן השבת, כאשר מצד אחד היו נשים שסיפרו כיצד ההורים ישבו מצידי השולחן, בעוד שלעומת זאת, במקרים אחרים יודגש דווקא הרצון לשבת זה לצד זה:

" אנחנו יושבים בשולחן בשני ראשים. אני יכולה להגיד לך שהרבה שנים ישבתי ליד בעלי. ככל שהילדים גדלו הרגשתי שאנחנו צריכים משהו לאסוף אותם סביבנו אז עברתי לצד השני. כאילו למול" (עפרה, חרדית לאומית 29, עפרה).

במשפחות אחרות, סדר הישיבה אמנם אחר, אך גם הוא נתפס כקבוע, ככזה שמטרתו לייצר ''שולחן שבת'' שמתאים להווי ולמסורות המשפחתיות, ולכן גם מושקע בו מחשבה רבה:

 "אני יודעת נגיד שבמשפחה של בעלי אז ההורים יושבים אחד ליד השני. יש להם משפחה ממש גדולה. וכל שאר הילדים איפה שהוא סביב השולחן ואת רואה את ההורים מדברים והילדים משחקים. זה נורא קל את יודעת הגדולים להיסחף לדבר על הדברים ברמה שלנו... ושהילדים מסביב אז אנחנו נתאים את עצמנו אליהם". (חני, 47, חרדית, בני ברק)

ציטוטים אלו ממחישים כיצד לצד איכות או מגוון המזון וההרכב המשפחתי של הארוחה, בסעודות השבת של משפחות חרדיות בישראל מוקדשת מחשבה רבה, שעשויה לבוא לידי ביטוי בפרטים הקטנים ביותר - אם בצורת ההגשה ואם בצורה הישיבה. הלכות נוספות ומחייבות לאורך סעודות סוף השבוע אלו הן הברכות והתפילות כאשר חשוב לציין שלא מדובר על פרקטיקה שמאפיינת רק את סוף השבוע, אלא שבסוף השבוע מאפייניה ייחודיים ומשמעותיים יותר מאשר לאופן שבו היא באה לידי ביטוי בימים אחרים. על המשמעות הרבה של התפילות במסגרת השבת, כמו גם על כמה מתוך המאפיינים הייחודיים שניתן לייחס לה, ניתן ללמוד מתוך הציטוטים הבאים:

"בעצם השבת, היסוד שלה, הוא קודם כל מבוסס על התפילות. בשבת יש לנו ארבע תפילות. יש לנו את ערבית של שבת, שחרית ומוסך ומנחה. ערבית של מוצאי שבת זה כבר לכאורה שייך ליום ראשון, כן? כי אצל היהודים מתחילים את הזה מהלילה. בעצם כל היום של בן אדם מסודר על פי תפילות השבת וסעודות השבת" (רפאל, 25, חרדי, אשדוד)

כאן, שב רפאל ומדגיש כיצד תפילות השבת מייצרות מחויבויות עצומות, שיחד עם סעודות השבת חולשות הלכה למעשה על רוב זמן השבת. גם עזרא, חרדי בן 35 מירושלים מעלה תמונה דומה:

"סעודות השבת תמיד קורות אחרי תפילות השבת. יש תפילת ערבית, אחרי זה סעודת ערב שבת. אחרי זה שחרית ומוסף ואז סעודת צוהרי שבת, קוראים לזה סעודה שניה. ואז יש את מנחה ואז סעודה שלישית שזה ממש סמוך לצאת השבת. לשקיעת החמה של יום שבת''.

בדבריו, עזרא מאפשר להבין מדוע סעודות אלו יוצרות במידה רבה את לוח הזמנים המאפיין את השבת, כאשר משכי הארוחה והקשר בינם ובין הדגשים ההלכתיים המאפיינים את הסעודות השונות מייצרים בתורם חלונות זמן קבועים סביבם מתנהלת השבת. גם כאן, זמן השבת לא רק מייצר הנחיות פעולה מדוקדקות, ולא רק מגביל את סוג המזון, שכמובן מוכן מראש, אלא שהוא גם נוגע לזמן הארוחות, כמות הארוחות ואופן ההתנהלות לאורך הארוחה כולה. בקרב זרמים חרדים מסוימים, הברכות והתפילות ממלאות בדרכים נוספות גם את חלונות הזמן המעטים שנותרים פנויים:

"אבא שלי מקפיד גם על מאה ברכות, את יודעת מה זה? כאילו כל דבר שמברכים, הוא בעצם יש כזה עניין של לברך מאה ברכות ביום. עכשיו יהודי דתי שמתפלל שלוש פעמים ביום במניין, זה בעיה בשבילו. שמונה עשרה, זה כבר תשע עשרה ברכות ובקלות הם מגיעים, כאילו אתה אוכל וזה ישר אתה מגיע למאה. גם אתה הולך לשירותים. בשבת יש שמונה עשרה ברכות, תשע עשרה ברכות או שבע. אז אתה מאבד מלא ברכות כאילו. וגם אין תפילין כאילו, אז מלא ברכות אתה מאבד. אז הרבה יותר קשה בשבת להגיע למאה ברכות... הוא סופר כן, יש את כל התפילות אוטומטית שאתה יודע מאיפה אתה מתחיל ואז אתה צריך לספור שירותים ואוכל. אז כן לפעמים באמצע הצהריים הוא.. מחפש דברים לאכול כדי להשלים את הברכות. ולפעמים אם הוא ממש נואש, הוא מריח לימון כי מברכים על זה''. (לאה, 25, חרדית, בית שמש)

כאן, לאה מדגישה את הצורך לנצל את מלוא זמן השבת לצרכי הקודש, באופן שכמעט ולא מותיר זמן חופשי. בכך, כל המאפיינים הללו יוצרים את מה שמתואר כ''סטינג'' קבוע נוקשה ורפטטיבי, שניסיון להפר אותו או לשנות את מרכיביו גורר תגובה שלילית מצד חברים דומיננטיים במשפחה. מאפיינים אלו עשויים להיות להבדל מרכזי בין סעודות השבת החרדיות לסעודות שבת דתיות, מסורתיות וחילוניות יותר, שעשויות לעתים קרובות להתאפיין באימוץ חלקי, משתנה או אינדיבידואלי של הלכות השבת. יחד עם זאת, כהמשך ישיר לתיאורי לוח הזמנים והתכנים הנוקשים המאפיינים פרקטיקות של אכילה במסגרת סוף השבוע, המרואיינים מדגישים חוויה שונה. לכאורה, מדובר בחלון זמן אינטנסיבי וקבוע מראש, אך בה בעת, הוא הוא הזמן שבו מספיקים לעשות ''את כל מה שלא מספיקים''. עזרא, שתיאר קודם לכן את לוח הזמנים הצפוף של השבת, מתאר באותה הפסקה כיצד למעשה, למרות הארוחות הארוכות וההכנות השקדניות אליהן, נוצר חלון זמן משמעותי של בחירה וחופש:

''בתוך הדבר הזה בעצם שם זה המקום שאנשים יודעים שאין להם שום דבר מבחוץ. לא משנה מה כל אחד עוסק ועכשיו מתמקדים במשפחה, בחברים, בלימוד תודה, שביום יום אולי אנשים לא ממש מספיקים. זה הזמן"

כמו עזרא, מרואיינים נוספים מסבירים כיצד עולה במשולב הקושי והעומס מצד אחד, אבל גם העושר התרבותי והחברתי מהצד השני. כך למשל, מסבירה יהודית, חרדית בת 45 מבני ברק, כיצד בשעון החורף, שבה כניסת השבת ויציאתה מוקדמות יותר, סדר וקצב הארוחות מהיר ומחייב:

"זה לא בדיוק סוף השבת כי יש גם סעודה שלישית. סעודה שלישית היא בדרך כלל בזמן של השקיעה. נוטלים ידיים עד השקיעה. שוב, תעשי הפרדה בין חורף לקיץ. בחורף אין זמן בכלל.. את מסיימת סעודה בשעה שתיים בשעה ארבע וחצי כבר סעודה שלישית אז אנחנו אולי נחים טיפה, אולי יושבים ומדברים קצת. מיד כבר יש עוד סעודה..."

עם זאת, יהודית מיד ממשיכה:

"זאת חוויה מקסימה. זאת חוויה מקסימה. אני בטח, אמא של בנות אבל יש לי נגיד אחות נשואה שגרה רחוק ומגיעה.. כי גם בעלה הולך לבית כנסת. ו... זה זמן. עכשיו אני גם סבתא בכלל, כאילו. יש לי נגיד בת שלושים וחמש דקות הליכה וגם אם היא עושה שבת בבית היא תהיה אצלי. כאילו, מגיעה.. וזה זמן מקסים. כאילו בארץ זה ארוחות חלביות וכאלה. קישים וזה.. לפעמים אנחנו שרות, אנחנו מפטפטות. כאילו זה זמן איכות משפחתי מקסים מקסים מקסים.."

כלומר, גם כאן מצד אחד מתוארים העומס והחובה לפעול בדיוק על פי ההנחיות הנוקשות, אבל מצד שני בתוך ההנחיות הנוקשות הללו נוצר מרחב ייחודי, מאפשר, שוודאי לא נחווה כמרחב של מגבלות. במקרים אחרים, למרות המגבלות המשמעותיות והאדיקות שבה נשמר סדר הארוחות של השבת, עדיין השבת נתפסת ככזאת המתאפיינת בעוצמות מיוחדות, שעוברות דרך סוגיית האוכל, ואולי היכולת לעמוד בקושי הנוצר מהאינטנסיביות של כמויות המזון ולוח הזמנים:

''נגיד בשבת, אני יכול להגיד לך על עצמי, שאני אוכל יותר. כל בן אדם שתשאלי אותו על שבת יגיד לך שהוא אוכל יותר. ואין לו בעיה, אנחנו אוכלים בשבת, בעשר בבוקר אנחנו אוכלים חמין[[3]](#footnote-3). שתביני, עשר בבוקר כאילו. " (לידור, 25, חרדי, אופקים)

לידור, מדגיש בדבריו כי ההפרדה וההבדלות של סעודות השבת משאר הסעודות השבועיות מבוססת ברמה מסוימת על עוצמות שיש לאדם השבת, שכן מה שניתן לאכול או לאפשר במהלך השבת, כלל לא אפשרי מבחינתו ביום אחר. תחושה כללית זו, שלא תמיד ניתנת להבנה ברורה או להמשגה מובחנת ביחס לשינויים המאפיינים אותה, באה לידי ביטוי גם כאשר המרואיינים שבים ומתארים את טעמו המשתנה של המזון המוגש בשבת:

''זה לא סתם יום רגיל זה באמת זמן יותר מיוחד, עד כדי כך שאומרים שאפילו האוכל עצמו, יש לו טעם יותר מיוחד, לאוכל של שבת. נגיד תאכלי את אותו אוכל, אותו תבשיל, תעשי ביום רגיל, זה לא יצא לך כמו אוכל של שבת. זה אומר שיש תמהיל מיוחד שנקרא שבת קודש, כאילו שעושים את זה לכבוד שבת אז יש משהו מיוחד באוכל, בהכל. רק ככה אפשר לאכול כל כך הרבה'' (אייל, 43, חרדי, פתח תקווה).

כאן, אייל מבקש להסביר כיצד ניתן להתמודד עם ארבע ארוחות משמעותיות כל כך לאורך השבת, כאשר הרגלי האכילה הללו שונים מאוד ממה שאייל ובני משפחתו רגילים אליו במהלך ימי השבוע. כחלק מההסבר שלו, אייל מדגיש את הטעם השונה של האוכל המיוחד של שבת, כמעין שינוי מאפשר, שבא לידי ביטוי באופן פיזי ממש. הביטוי הפיזי הזה עשוי אפוא להוביל לבחירה בסוגי מזון שלא נאכל כלל במהלך השבוע:

'' יש אוויר אחר, האוכל הוא אחר, כאילו.. הרבה פעמים אנחנו מדברים על זה שהאוכל טעים משבת אחרת מטעים ביום רגיל. אצל ההורים אני אוכלת דג מלוח, אני מתה על דג מלוח. אני בחיים לא יאכל דג מלוח ביום שני. לא קשור. לא קשור ליום שני בכלל. יש דברים כאלה שהם כזה רק לשבת. להגיד לך מה זה המשהו האחר הזה? זה הקסם של שבת, פשוט ככה כאילו..'' (מאיה, 29, דתייה לאומית, באר שבע)

ביטויים נוספים לעושר הכלכלי ולבחירה המאפיינת את השבת נשזרים בארגון השולחן הייחודי, המהווה מרחב משמעותי של בחירה והעצמה. במקרה הזה, ניתן לראות כי מתקיים מרחב בחירה משתנה בתוך ארגון השולחן, אותו מתארים המרואיינים כסוגיה בעלת ערך וחשיבות:

"ההגשה ברמה מאוד מאוד מאוד גבוהה. הכלים, אין חד פעמי. א.... ויש גיוון בעריכה לפעמים, את יודעת, סוגי מפיות, בד, לא בד.. קיפולים. כאלה... צבעים קצת שיהיה מעניין.." (חיים, 38, חרדי, ירושלים)

בעוד שחיים מדגיש את ההבדלים בצבעי המפיות כחוויה של שוני מהותי בין שבת אחת לאחרת, יהודית, חרדית, 45, מבני ברק, מתארת כיצד סידור הפרחים והמפה של השבת עשויים להשתנות, וכך גם בקבוקי הליקרים או קערות ההגשה המיועדות לשבת:

"יש כלים מאוד יקרים בשבת. יש בקבוקי ליקרים מגוונים. יש קערות הגשה מאוד מיוחדות.. אני לא מדברת איתך על מפה. ביום חול אין מפה על השולחן בכלל. בשבת יש לי סט של מפות, אחת יותר יפה מהשנייה שאני מחליפה לפי הפרחים שאני קונה. הכל מותאם, המפה והפרחים והכלים."

בניגוד לאופן שבו נוצרת תמונה של הנחיות נוקשות וחזרה רפטטיבית על פרקטיקות הארוחה המאפיינות של השבת בחלק הראשון, הציטוטים האחרונים מדגישים דווקא חוויה אחרת שעולה מדבריהם של המרואיינים, ובה מודגש חופש של בחירה ועושר סמלי, גם אם בדברים קטנים, שעשויים להתפרש מבחוץ כשוליים יותר. בפועל, עבור המרואיינים, מרחב הבחירה הנוגע למפיות, לפרחים או לסוגי הליקרים המוגשים לאורך השבת הוא מרחב משמעותי, המייצר חלק נכבד מערך השבת ומההנאה הנלווית אליה. נקודה דומה עולה מהפערים הנוגעים ללבוש החרדי בשבת.

# הלבוש החרדי במסגרת השבת

כפי שהובהר, אחד המאפיינים המשמעותיים של יהודים חרדים הוא פרקטיקות הלבוש הייחודיות שלהם. גברים ונשים המשתייכים לקהילה החרדית מתאפיינים בפרקטיקות לבוש שונות מאוד מסביבה חילונית, כשהעיקרון המנחה את מאפייני הלבוש החרדי הצניעות, על משמעויותיה השונות. המובן הראשון של הצניעות כולל התייחסות לכיסוי מלא ככל האפשר של הגוף, מה שמוביל ללבישת בגדים ארוכים מאורך המרפקים והברכיים, להימנעות מבגדים צמודים, המדגישים את הגוף הנשי, לכיסוי מלא של השיער עבור נשים נשואות, לגרביים עבות לכל אורך השנה וכדומה (אלאור, 2010). המובן השני של הצניעות מתייחס לרצון להימנע מהיבלטות יתר או ממשיכת תשומת לב, מה שמוביל לפרקטיקות לבוש שאינן מכילות איורים או תמונות בולטות במיוחד, צבעים עזים או שילובים שעשויים לעורר תשומת לב. המובן השלישי של הצניעות הוא בפאר הבגדים או במידת ההשקעה בהם. גם במקרה הזה, לבישת בגדים יוקרתיים או ממותגים נתפסת בעיני רבים בקהילה החרדית כניהול וניצול משאבים לא ראוי ולכן גם לא רצוי (טרגין זלר, 2004).

הנחיות הצניעות בחברה החרדית אמנם מיוחסות לרוב לנשים, אך גם גברים בחברה החרדית מציגים פרקטיקות לבוש נוקשות, הכוללות הקפדה נרחבת על צבעי הבגדים, הנעליים, הכובע, הכיפה והציצית ועוד (אלאור, 2010). בגדי הגברים בחברה החרדית עשויים לעתים ללמד גם על ההיררכיה החברתית, על גיל הנער או על קהילתו, וסוגיית הלבוש מוטמעת באופן משמעותי כבר בשלבים חינוכיים מוקדמים, כחלק מהרצון לבדל ולשמר את הקהילה בהשוואה לקהילות חילוניות (חקק, 2009). מאפייני צניעות אלו מובילים לכך שגברים חרדים, בישראל ומחוצה לה, לובשים בדרך כלל חליפות בצבעי שחור לבן, ללא צבעים נוספים, וללא דוגמאות או ביטוי אישי כלשהו.

עם זאת, גם ביחס לסוגיית הלבוש והצניעות, ישנם פערים גדולים בין טווח האפשרויות המצומצם והכללים המחמירים והנוקשים החלים על חרדים, ובין החוויה העצמית שלהם, במיוחד בשבת. כך מתארת זאת חני, חרדית בת 47 מבני ברק:

"השבת החרדית מאוד חגיגית בלבוש. יש קטע כזה של בגדים אותו דבר לכל הילדים. כאילו זה נורא מצחיק אבל נגיד אני יכולה ללכת לקניות לחפש בגד לקטנה שלי, אז.. לשבת... אז נגיד המוכרת יכולה להציע לי ג'ינס. ג'ינס לא לובשים בשבת. גם אם הוא עם חולצה לבנה. בשבת יש כאילו בגדים.. אם תלכי בשבת לבני ברק את תראי שאת מגיעה לעולם אירועים גדול. לובשים ממש חגיגי. כמעט כמו אירוע כזה. זה ממש חגיגי. זה לא ספורטיבי."

דבריה של חני מתארים את מראה הרחוב החגיגי הנוצר בעקבות שילוב הבגדים המתוארים לשבת. אמנם גם כאן ישנן מגבלות, הכוללות לא מעט פריטים שלכאורה לא מתאימים לשבת, אך ההפרדה בין בגדי השבת לבגדי היום יום יוצרת גם עבור גברים, גם עבור נשים וגם עבור ילדים מרחב חדש ושונה של בחירה:

''אני בבית אני נורא אוהבת שמלות ארוכות ובציבור שלנו לא מקובל ללכת עם שמלות ארוכות. כאילו אני לא יכולה לצאת היום נגיד לפגישה אחרי צהרים עם שמלה ארוכה. אני מאוד אוהבת. יש בזארה, נגיד בקניונים.. דברים נורא חמודים. כיף כזה, כאילו, אני אוהבת את הלוק. אז בשבת אני חוגגת על זה (יהודית, 45, בני ברק)

כמו כן, ייחודיות הבגדים ומרחב הבחירה המאפיין אותם עשויה לבוא לידי ביטוי גם במחיר הבגדים ובנכונות להשקיע בהם, בניגוד לאחד המאפיינים החשובים של הצניעות בימי השבוע:

" הבגדים הם יקרים. והולכים עם קשתות. הבנות הולכות עם קשתות מפוארות ונעלי זהב או כסף. גם משפחות עניות הילדים שלהם לבושים חגיגי. כי גם היום אתה לא צריך להוציא יקר...'' (שיינדי, 45, חרדית, נתניה)

יוקרת הבגדים לא באה לידי ביטוי רק במחירם, אלא גם בכמות ובמגוון המשתנה, הכוללים גם הם מרחב חדש של בחירה ואפשרויות:

"יש לי הכל של שבת. אפילו יש לי נעלי בית של שבת. כאילו ברמה כזאת. יש גם פאות של שבת, דרך אגב. זהו, זה ככה.... גם הגברים. גם הגברים לובשים, לא יוצאים עם חולצה ומכנסיים. גם אצלם דרך אגב. כאילו, עם הקפוטה. עם השטריימל. כל הגברים יושבים אצלנו עם הכפותה'' (איילה, 41, חרדית, אלעד)

ציטוטים אלו מלמדים על השוני, הייחודיות והיוקרה של בגדי השבת, כמעט בכל ממד שלהם, החל מסוג הבגדים שאותם לא לובשים בשבת, כמו ג'ינס למשל, וכלה בייחודיות הנעליים (''מזהב'' או ''מכסף'') או בדגש על שילוב פריטים בצבע הלבן. בעוד שהציטוטים ממחישים שמרנות מסוימת בבחירת הבגדים בעיקר בקרב גברים שבוחרים ללבוש ג'קט או כובע המאפיינים את הקהילה לאורך הדורות, גם הם מציגים מידה מסוימת של בחירה, הנוגדת לאמצע השבוע, למשל בבחירת העניבה:

" כן. יש לי נעליים שאני שם בשבת. יש לי חליפה שאני שם בשבת. עניבות שאני בוחר רק בשבת, אני לא שם עניבה ביום חול, אלא במקרים חריגים. אני מכבד את השבת ומתארגן כשהיא מתחילה בהתאם (רפאל, 25, חרדי, אשדוד)

גם בבגדים הצנועים של הנשים יש לא מעט שילוב מודרני ועדכני בבחירת בגדי השבת של חרדיות:

"אני משתדלת להתלבש מאוד יפה. יכול להיות שמלת בית אבל היא הכי בליגה" (אתי, 47, חרדית, ביתר עילית)

''אני מאוד אוהבת ללכת עם שמלה שה... דתיות לאומיות הולכות עם זה. אני לא הולכת עם השמלות האלו בדרך כלל... תחשבי השמלות של זארה כאלה, של השלוש מאות שקל.. שמלות כאלה ארוכות.'' (לאה, 25, חרדית, בית שמש)

לאה ואתי מראות כיצד השבת לא רק מזמנת את האפשרות ללבוש בגדים יקרים וייחודיים יותר מאלו המתאימים לאמצע השבוע, אלא שלעתים דווקא בגדים אלו מתוארים כאופנתיים ועדכניים, הנרכשים מחנויות מודרניות בין לאומיות – דוגמת ''זארה''. מעניין אפוא לציין כי מרואיינים מתוך החברה החרדית ראו עצמם כקהילה היחידה שעשויה לייצר הפרדה מלאה בין בגדים שנועדו לשבת ובגדים שנועדו לאמצע השבוע, כאשר מרואיינים חרדים מתארים את הפרדת הלבוש (וכך גם כלים נוספים המיועדים לשבת) המוחלטת במסגרת זמן השבת כתופעה ייחודית רק להם:

"אצל הדתיים כאילו משתמשים באותו.. אצלנו יש הכל אחר, הסט אחר, הסכום, הצלחות. הכל אחר. הבגדים.. הכל אחר מהנעליים ועד ה... הכל. " (נחמיה, 42, חרדי, בני ברק)

לעתים, הלבוש השונה במסגרת השבת מהווה גם הוא סמל להפרדה בין הקודש והחול, כאשר עצם כניסת השבת מסומלת על ידי ההחלפה לבגדים חגיגיים יותר:

"אני לא יכולה להגיע עם מגבת ועם מטלית משום שאני צריכה להתקלח לפני שבת. אני צריכה להתלבש, להתאפר, לשים פאה, ללבוש בגדי שבת, לראות שכל הבית מאורגן ומסודר. להדליק נרות זה אומר שכבר הבית מקבל שבת." (יהודית, 45, חרדית, ירושלים)

מה שעוד ניתן לראות יחס ללבוש הייחודי בשבת הוא שלבוש זה לא קשור לשאלת היציאה מהבית. כלומר, חרדים וחרדיות נוהגים להתלבש בהידור עבור השבת גם אם הם יודעים שלא יצאו כלל מהבית לאורך השבת:

''הביגוד מאוד אלגנטי, נעליים על עקבים, פאה של שבת. כן. כל ה.. אני לא נראית ככה בשבת. אני מאופרת, יש לי פאה אחרת. כמובן שיש גרדרובה של בגדים מיוחדים לשבת. נעליים עם עקבים רק בשבת, אני לא אלך ביום חול, זה לא רק המראה שלי, זה גם המראה של בעלי ושל הילדים, משום שיש לנו רקע חסידי, אז בשבת הם הולכים בלבוש חסידי. כולנו מחליפים תצוגה חזותית בשבת. אנחנו נראים אחרת." (יהודית, 45, חרדית, בני ברק)

כאן, חשוב לומר כי לא מדובר על בחירה שמגיעה מחובה דתית, אלא מנוהג שנועד לכבד את השבת, ולאור הרצון להגיע לשבת במעין שיא אישי, המדגיש את האחרות ומעניק מרחב חדש לפרקטיקה מגופנת ומגבילה במיוחד עבור חרדים. ציטוט אחר מאפשר להראות כיצד תהליך זה מועבר בתוך המשפחה:

"מקפידים לשבת גם בשולחן שבת עם לבוש מלא... אה, עוד אנקדוטה שקשורה ללבוש.. את יודעת, אנחנו בדרך כלל בבית אנחנו יושבים עם איזה שהיא מטפחת, איזה ושהוא כיסוי ראש, איזה שהוא כובע. יש דברים מותאמים כאלה. אז משהו שהוא כאילו, אני אומרת.. אני תמיד לובשת פאה גם בשולחן שבת. מה שטוב לבוס שלי, בטח טוב גם לבעלי.... שאני לא אהיה עם איזה סמרטוט על הראש וזה גם עבר לדור הבא. יצאה סיטואציה מצחיקה כזאתי שלפני איזה שנה, משהו כזה אז הא... החתן שלי התקשר אלי יום שישי ואמר לי שמעי קטע, כאילו, הבת שלי מסרה את הפאות שלה לטיפול וזה. הם מוזמנים שניהם אלינו לשבת והיא יודעת שהם צריכים לבוא... כאילו לא עם פיג'מה. כאילו אין דבר כזה ש... הבת שלי פחדה, היא שלחה את בעלה כי.... זה אמיתי. אמרתי וואו, איך הטמעתי את זה כאילו. כי אצלי בבית לא יושבים עם כיסוי ראש בשולחן שבת. " (אתי, 47, חרדית, ביתר עילית)

כפי שציטוטים אלו מלמדים, הרצון לייצר הפרדה מלאה ככל האפשר בין השבת לבין ימי החול בא לידי ביטוי גם בבגדים ובמראה החיצוני, כאשר הפרדה זו נשמרת בין אם המשפחה החרדית נמצאת בביתה, ובוודאי כאשר היא נמצאת במרחב הציבורי. כפי שעולה מהציטוטים, נשים חרדיות רבות מתארות זאת כהזדמנות להביא את עצמן ואת הרצונות האופנתיים שלהם לידי ביטוי וגברים מתארים את הייחוד שלהם לעומת דתיים אחרים באמצעות הלבוש, אך יחד עם זאת, הועלה גם ביקורת כלפי המחיר הכלכלי שעשוי להיות ללבוש החגיגי המיועד לשבת:

"תעשיית החליפות, או קי? אנשים יכולים לקנות חליפה מאוד פשוטה אבל אנשים כבר יקנו חליפה מהודרת כי הם יודעים שהם ילכו איתה בשבת. אני מדבר איתך, זה במקרה הקיצוני שלאנשים יש רק חליפה אחת. הרבה מאוד אנשים קונים שתי חליפות. אחת שתהיה ליום חול וחליפה מיוחדת לשבת. למה קונים חליפה מיוחדת לשבת? יש הלכה שאומרת שבן אדם צריך לייחד את בגדיהם לשבת. אז יש נעליים מיוחדות לשבת. יש חליפה מיוחדת לשבת. הדבר הזה מביא הרבה מאוד כסף לכל מני חנויות של חליפות, בגדים, מכנסיים, חולצות וכן הלאה. תראי בגלל זה, הרבה מאוד חנויות של ביגוד והנעלה בחברה החרדית זה דבר שנפוץ הרבה מאוד" (שלומי, 35, חרדי, ירושלים)

בין אם מתמקדים בביקורות הנוגעות ללבוש הייחודי בשבת ובין אם לחוויה הרוחנית הגבוהה והחיובית הנלווית להם, ניתן להסכים כי מדובר על תופעה משמעותית, המעצבת ומכוננת את השבת החרדית, ומבליטה כיצד אחת הפרקטיקות המגופנות הבסיסיות ביותר של לבישת בגדים – מבטאת גם היא פער בין בחירה וייחוד ובין מגבלות. הבחירה לשנות לחלוטין את הלבוש לאורך השבת אמנם נעוץ בהלכה בנושא, אך ניתן לראות כיצד מרואיינים רבים מעניקים לו פרשנות אישית ומרחיבים את הבחירה ואת ההשקעה בבגדים סביב השבת. במידה רבה, השינוי הוויזואלי בנראות של בני החברה החרדית מביא בעקבותיו שינוי תפישתי וערכי, ומאפשר לקדש את השבת ולבדל אותה באופן נוסף, הנדרש לצורך סימול חברתי קונסטרוקטיבי של ההבחנה בין זמני הקודש והחול (Durkheim, 1965 [1912])). כך, ניתן לראות כיצד נעשה שימוש של ממש בגוף (חקק, 2009), ובאחת הפרקטיקות המגופנות הבסיסיות ביותר (Bourdieu, 1973), שאמנם כוללת גבולות חברתיים ותרבותיים, אך מבטאת בחירה, משמעות ועוצמה לניהול אישי של המרחב החברתי. בנוסף, השינוי הוויזואלי עשוי להשתלב גם בשינוי התודעתי המאפשר ומוביל לשינוי בנושאי השיחה המאפיינים את השבת.

# נושאי השיחה המתאימים לשבת

מאפיין מרכזי נוסף שרלוונטי בעיקר לשבת החרדית הוא ההגבלה על נושאי השיח המאפיינים את זמן זה. מצד אחד, בניתן לומר בהכללה כי מובן מאליו כי אלו כוללים רובד מסוים של קדושה, הכולל עיסוק רוחני עמוק יותר בנושאים שברומו של עולם. ביטויים המאפשרים ללמוד על תחומי שיח אלו עולים למשל מתוך הציטוטים הבאים:

"הוא (אב המשפחה - ס.ש.) תמיד שואל חידות סביב הפרשת שבוע. בעלי מורה אז הוא יודע להתאים את החידות לכל הגילאים. ויש לנו ממתק כזה שכל מי שעונה מקבל. הילדים זה החלק נראה לי שהם הכי אוהבים בסעודה.. הוא מביא את הספר עם החידות. ואנחנו שרים. זה בית מאוד מוזיקלי אז אנחנו שרים. ומפטפטים סתם על הבית ספר ועל אקטואליה.. לא.. כאילו יש מימד קדוש קצת בסעודות האלו. אנחנו לא נדבר נגיד על.. כאילו זה.. צריכים להיות נושאים גבוהים. גבוהים מבחינה רוחנית קצת. כאילו, לא נדבר על איזה דירה אנחנו רוצים לקנות. איפה נשפץ את החדר ואיזה ילקוט הילדה רוצה. נדבר רק על נושאים ערכיים כאלה. יש כאילו מקום של כבוד כזה לסעודה. (חני, 47, חרדית, בני ברק).

מדבריה של חני עולה כי ישנן מגבלות מהותיות בשדה זה, ומצופה מבני משפחה בחברה החרדית להימנע משיח הנוגע לחול. מרואיינת אחרת מדגישה אפוא כי ניסיון לעסוק בשיח כזה עשוי לעורר ביקורות ותגובה שלילית מצד בני משפחה אחרים:

''נגיד משהו ששאלת על נושא השבת שמדברים רק על נושאים שקשורים לשבת... זה משהו שזה. עכשיו אני רוצה לדבר על הלא יודעת מה, איזה סרט שראיתי, יעירו לי. יגידו לי 'לא במקום' 'לא לעניין'... אבל בא לי עכשיו לדבר על הסרט, לא דיברתי עליו כל השבוע, עכשיו זה הזמן..'' (שיינדי, 45, חרדית, נתניה)

לעתים, נוצרים מצבים שבהם הצורך להימנע משיח על חול מייצר מצב שבו מידע בעל ערך אקטואלי עבור מי מבני המשפחה יידחה אל מעבר לגבולות השבת, גם אם באופן מלאכותי, כפי שניתן ללמוד למשל מתוך המקרה הבא:

" אתה לא נכנס כאילו לדברים של חול. מה שקשור לדברים של חול אז אתה מספר אותו שמוצאי שבת, ביום שישי נגיד... לצורך העניין אני קניתי שבוע שעבר רהיטים לבית. עשיתי את זה ממש ביום שישי, לא הספקתי אפילו לדבר עם המשפחה שלי, הגעתי התקלחתי והלכתי לבית כנסת. אז מוצאי שבת רק במוצאי שבת ישר כמה עלו הרהיטים, איך הרהיטים. תראה תמונות וכאלה". (לידור, 29, חרדי, אופקים)

מצד שני, למרות הרצון לעסוק בתכנים גבוהים יותר, הרי שלא אחת ביטאו המרואיינים קושי לייצר הפרדה מלאה או לפעול בדיוק על פי הפרשנות ההלכתית המיוחסת לאיסור לדבר על דברים הנקשרים בחול. קושי זה יוצר גם במקרה הזה מרחב משמעותי של בחירה וניהול עצמי, המלמד על הבדלים בין משפחות וקהילות שונות:

"אם תשים משבת רגליך, זאת אומרת אם תנוח בשבת. עשות חפציך ביום קודשי. אתה לא תעשה, אסור לך לעשות כאילו. וקראת לשבת עונג לקדוש אדוניי קודש, לקדוש אדוניי מכובד. סוד דרכיך למצוא חפצך ודבר דבר. אוקי? שם בעצם כתוב, הגמרא לומדת מהדבר דבר הזה אסור לבן אדם גם לדבר על דברי חול בשבת. זאת אומרת שבשבת רשמית לפי הלימוד הזה של הגמרא אסור לדבר אפילו, למשל במוצאי שבת אני הולך לקנות בגדים. אסור להגיד את זה בשבת, אוקי? זאת אומרת בשבת רשמית אסור לדבר על שום דבר שהוא לא צורכי השבת. למשל תגיש את הדג, לך תביא חומוס, לך תביא יין. משהו שקשור למשהו של שבת או לימוד תורה. שום דבר. אסור לקרוא עיתון. אסור לקרוא ספר, ספר שהוא לא לימוד תורה. אסור לדבר על מה עשית השבוע, אסור לדבר על מה תעשה בשבוע הבא. למה אני אומר שזאת סוגיה? כי אני עדיין לא הכרתי בן אדם, אחד, שמצליח לעמוד בזה. או קי? אני ויתרתי על זה בערך בגיל 13 כבר. אני לא עומד בדבר הזה. אני השיחות שלי בערב שבת על שולחן שבת עם המשפחה שלי זה לגמרי על דברים שעשיתי, על דברים שהם עשו, על פוליטיקה, על ביטחון. זאת אומרת, זה דיונים שלכאורה הייתי יכול לעשות בטלוויזיה גם אותו דבר. אני עושה את זה בשולחן שבת.'' (רפאל, 25, חרדי, אשדוד)

כאן, רפאל מציג עמדה אמביוולנטית, בה מצד אחד הוא מכיר במגבלה ההלכתית, אך מצד שני – הוא בחר לוותר עליה. למרות היותו אדם חרדי, מקפיד בהלכות השבת השונות, ההלכה הקובעת מה יהיה נושאי השיחה המקובלים בשבת מתוארת על ידו כהלכה ''שלא ניתן לעמוד בה'' ולכן הוא נאלץ לוותר עליה. בעוד שרפאל מתאר מצב שבו וויתור מלא, מרחב הניהול והבחירה בתוך הפרקטיקה המגופנת של שיחה בשבת עולה בעיקר מתוך הטווח האפור, של בחירה להחיל את האיסור על נושאים מסוימים ולא על אחרים. בהקשר הזה, ניתן להצביע על מספר מגבלות עיקריות שיעצבו את השיח במסגרת השבת. כך למשל, ניתן לראות כיצד מרואיינים ומרואיינות סיפרו שענייני דיומא כן נתפסים כריאליים, בעוד שתכנונים מעשיים לגבי העתיד נותרים מחוץ לתחום:

"לכולנו אין זכות בחירה בארצות הברית אבל קשה לי להגיד שלא היה דיון על טראמפ ביידן בשולחן שבת.. שוב פעם, בקטנה, כאילו.. בדיוק שבת הרי.. בשבת ביידן זכה. היינו ככה... נתלוצץ על זה, של מי... תזכירו לי ככה... יש לי דווקא חתן אחד שיש לו זכות בחירה, שהוא אמריקאי. אבל כאילו לאף אחד זה לא נוגע באמת ו.... קורונה היא אישיו.... יש את הזה... זה לא קודש. כן... לא. ממש לא. כאילו, יש את הסטינג שהוא מנהל את השולחן והוא נותן לו מסגרת והוא מאושר" (אתי, 47, חרדית, ביתר עילית)

כפי שדבריה של אתי מלמדים, שיש מקום לשיח חופשי בעניינים אקטואליים, ובלבד שלא ניתן לגזור משיח זה הנחיות פרקטיות לפעולה או תכנונים לגבי נושאים שונים. סוגיית האיסור על תכנון תכניות עתידיות נתפסה כעקרון מארגן גם עבור מרואיינים נוספים:

''יש את העניין אם אתה רוצה שמשהו באמת יתממש, אז אומרים אל תדבר על זה בשבת. כי דווקא אם תדבר על זה בשבת, לא לתכנן תכניות. אז אני כן אשתדל לא לתכנן ממש תכניות. יש שיר בסעודת שבת שאומר הרהורים מותרים. מותר להרהר, אבל לא לתכנן ולא לדבר תכלס. כי מה שתתכנן, לא יקרה דווקא. אז אני משתדלת לא לתכנן דברים, את זה אני כן אדחה אולי למוצ"ש..'' (איילה, 41, חרדית, אלעד)

כאן, דבריה של איילה מציפים סוגיה מרתקת, שכן הבחירה לא לשוחח על נושאים מסוימים בשבת נתפסת ככלי עוצמתי בידיה של המרואיינת ובני קהילתה, אשר יכול בפועל להכשיל תוכניות או להביא למימושם. איילה מתארת מצב שבו מאמינים מקבלים יכולת כמעט מיסטיות, לשלוט באפשרות שדברים יתרחשו, אילו רק ידעו להחיל עליהם את המגבלה ולהימנע מלשוחח על נושאים מסוימים לאורך השבת. מלבד הרצון לתכנן תוכניות, רבים מהמרואיינים סיפרו כיצד ימנעו מעיסוק בנושאים מעוררי מחלוקת, בעיקר בין בני הזוג, נוכח הרצון לשמור על אווירה נעימה יותר לאורך זמן השבת:

''יש תכני שיחה.. שכן את יודעת אם זה דברים.. ככה ביני לבין נתנאל שיכולים להעלות מתחים, אז אולי אני אשתדל להתעלם מזה, כדי לא ליצור את המתח הזה בתוך שבת. שהמשך השבת יהיה רגוע. כן, יש דברים." (שיינדי, 45, חרדית, נתניה)

כאן, שיינדי בעצם מאמצת פרשנות חלקית במיוחד להחלת האיסור על שיחות חולין בשבת, שכן הנושאים היחידים שנותרים מחוץ לתחום אלו נושאים שבמחלוקת. בכך, מייצרת שיינדי כלי נוסף בידה לצור אווירה נעימה ונוחה לה ולפרש את ההלכה המגופנת המגבילה את נושאי השיחה המוצרים בשבת לטובתה. איסור נוסף שעלה בקרב מרואיינים רבים הוא האיסור לדבר על כסף. בהקשר הזה, חשוב לציין כי גם מרואיינים ומרואיינים דתיים, ולא רק מרואיינים חרדים התייחסו לכך כסוגייה מרכזית, אך התופעה רווחה הרבה יותר בשיח עם מרואיינים חרדיים:

"ניסיתי לחשוב איפה אני נעצרת ואומרת אה! שבת היום, שיח אחר. אז זה יהיה בכסף, כמו כמה את מרוויחה על העבודה הזאת. זה לא שיח של שבת... אולי לא בסכומים, אבל כן נדבר אם זה משהו שמעסיק. אם נדבר על משהו בכלכלה, אז השיח יהפוך להיות כלכלי, אבל לא נדבר על כמה משלמים שכר דירה" (אליענה, 25, דתייה לאומית, באר שבע)

" יש לזה הלכה מאוד מאוד ברורה. יש כמה שמקפידים על זה יותר או פחות זה גם שאלה אבל ברור שבגדול זה נוכח. זאת אומרת, בשבת פחות.. פחות כאילו, נדבר על עבודה, על כסף, על כל המטען של השבוע אז זה פחות נוכח.... אבל זה לא משהו שאתה אומר עכשיו אני ארבע שעות אתה מתעסק בזה. את יודעת, זה בשולחן אומרים דבר תורה. בבית כנסת אומרים דברים. קובע חברותא אחרי צהרים לומדים קצת.. אבל זה לא משהו שהוא כאילו ממש בכל ההוויה של כל השבת מההתחלה ועד הסוף רק מדברים דברי תורה. זה לא... יושבים, מדברים, משפחה, ילדים, זה תלוי בגיל של הילדים.. את יודעת, מדברים על החיים, לא משהו מיוחד. " (נחמיה, 42, חרדי, בני ברק)

מציטוטים אלו עולה כי הבחירה בנושאי שיחה מותאמים לשבת איננה נעשית תמיד בצורה מודעת, ועבור רבים הבחירה להימנע מתכנונים או משיחות בעניינים כלכליים נתפסת כמובנית מאליה, ולא כוויתור משמעותי, כאשר השיח ''על החיים'' נמשך כרגיל. הסיבה בגינה לא מדברים על כסף, נתפסת לעתים על ידי המרואיינות לא כתוצר של איסור, אלא כתוצר של אופי השבת שלא מערב הוצאות כלכליות במהלך השבת, ולכן אין צורך בשיח כזה:

"אני ובעלי יכולים לדבר על כסף. האמת שלא יוצא לנו לדבר הרבה. כאילו, הנושא הכלכלי פחות מגיע לשבת. הוא פחות רלוונטי גם כי אין הוצאות בשבת. לא יוצאים לבלות, לא עושים, לא מדברים על כסף. כאילו זה לא נושא לדיון." (עפרה, 29, חרדית לאומית, עפרה)

ציטוטים אלו מלמדים כיצד למרות המורכבות המובילה לכך שרבים כן ירחיבו את שיח השבת גם מעבר לנושאי הקודש גרידא, ייווצר תהליך מודע ולא מודע של בחירה ותכנון, אשר יתאים לעולמם ולרצונותיהם של המאמינים, ואף יעניק להם כוח לשלוט במציאות ובעתיד באמצעות אימוץ המגבלות על פרקטיקת השיחה. מעניין לראות אפוא כיצד הפתרון למתח שבין הרצון להתעדכן בנושאים שונים ובין האיסור לעשות זאת יוצר מרחבים נפרדים שבהם הדבר נתפש מקובל יותר, באופן שגם הוא שב וממחיש את מרחב הפעולה של נשים וגברים בחברה החרדית:

" יש נושאים שלא ידברו ליד שולחן שבת. שהם נושאים שהם יותר, מתאים שהם ידברו אותם בשושו, או בספות, או במטבח. יש נושאים. יש אפילו בשבת כזה מנהג של גברים כזה שממש אם בא לכם תלכו למטבח. והמטבח שלי הוא פתוח אבל הוא פינה אחרת. אבל מדברים על ענייני דיומא." (חני, 47, בני ברק)

כלומר, כאן ניתן לראות את האופן שבו מצד אחד השבת מקודשת גם באמצעות הגבלה משמעותית על נושאי השיח המאפיינים אותה, כשנושאי שיחה הכוללים תכנון תכניות לעתיד, נושאים כלכליים או נושאים שעשויי לעורר ויכוח ומחלוקת בין בני הזוג עשויים להיוותר מחוץ למסגרת זמן השבת. יחד עם זאת, ניתן לראות כי ישנו מרחב ''אפור'' בהקשר הזה, המאפשר שילוב של נושאי שיחה אקטואליים או עניינים שאינם נקשרים באופן ישיר לנושאי קודש, ואלו מאפשרים או באמצעות מסגורם במרחב – במקומות שונים משולחן השבת או דווקא תחת שילובם בשיח שכולל גם דברי תורה וקודש, המתואר ככזה הנותן את ה''סטינג'' המתאים לעיסוק בקודש.

# סיכום

מאמר זה ביקש להתבונן בשלוש פרקטיקות מגופנות המאפיינות את השבת של חרדים יהודים בישראל. זאת, במטרה להציף את הפער בין מרחב המגבלות ההלכתיות החלות על קהלים אלו ובין סוכנות הפעולה, השינוי והעוצמה הנחווית בעת ביצוען או פרשנותן של פרקטיקות אלו. הדגשתי כי באמצעות שורה של איסורים והלכות, הדת היהודית יוצרת מערכת כללים מגופנת, שחרדים אורתודוקסיים מקבלים על עצמם באדיקות (Rosenberg, Blondheim & Katz, 2019, Neriya-Ben Shahar, 2017). הלכות אלו באות לידי ביטוי משמעותי וייחודי בזמן השבת, אותה מצווים יהודים לשמור ולזכור באמצעות מאות מצוות ואיסורים, הלכות דקדקניות, נהגים ומסורות, רבים מהם מגופנים ומוטמעים בפעולה, ונוגעים לתחומי פרט רבים (לאו, 2004; לוי, 2004, Hatch & Marks, 2022).

מתוך כלל תחומי האיסורים והמגבלות, לאורך המחקר נידונו שלוש פרקטיקות מגופנות בסיסיות: מזון, לבוש ושיחה (Bourdieu, 1973), והוסבר כיצד ביחס לכל אחת מהם מצד אחד ישנן מגבלות הלכתיות לאורך השבת היהודית, המאומצות באופן נוקשה על ידי חרדים, אך מצד שני, דווקא היותן של פרקטיקות אלו פרקטיקות מגופנות, יום יומיות במהותן, מאפשר לזהות את הפרשנות, החוויה והמרחב שיש ליהודים חרדים, כסוכנים עצמאים, לפעול בתוך הפרקטיקות האלה ולעצב אותן. בסביבות דתיות אדוקות רבות ישנו לחץ המופעל על חברי הקבוצה להרגיש ולהיראות ולהתנהג אותנטיים, במיוחד כשההבדלים ביניהם האמונה והקהילה של האדם ובין האחרים מודגשים כל כך (Van Der Tol & Gorski, 2022). לכן, דווקא שלושת הממדים הבסיסיים של לבוש, אכילה ושיחה מהווים בסיס להבדלים התנהגותיים אוטנטיים אלו, וממחישים את המחיר הנלווה לשמירה על הלכות השבת מחד, ואת השכר הנלווה לאימוץ הידע הדתי ואת השפעתו הפיזית על האדם מאידך.

על ידי מחקר איכותני מבוסס ראיונות ביקשתי להמחיש את האופן שבו הלכות השבת היהודיות המאומצות על ידי חרדים בישראל לא נחוות ומפורשות כהגבלה, אלא כבחירה חופשית ועשירה בניואנסים מגופנים. בין אם מדובר על הנחיות הלכתיות מובהקות בדבר אופן הסעודה של שבת (Zerubavel, 1989, Carter, 2020), בין אם על הלכות צניעות (טרגין זלר, 2014, אלאור, 2010) ובין אם על האיסור ההלכתי לעסוק בשיח חולין לאורך השבת (Hatch & Marks, 2022), מחקרי מלמד על תפיסה פרשנית משמעותית, לרוב מעצימה, של ביצוע הפרקטיקות הללו, של קבלתן ושל השליטה בהן. לאורך המאמר, מוסבר למשל כיצד השבת וההגבלות המוחלות עליה מקנות ליחיד החרדי את האפשרות לבטא את עצמו ואת טעמו האישי, להתמודד עם מגבלות פיזיות, הנוגעות למשל להתמכרות לעישון או לאפשרות לאכול באופן מוגבל בלבד, ו''לנצח'' אותן, דווקא מתוך ההלכות המעצבות את השבת. אי שיחה בנושאים מסוימים במסגרת השבת מגבירה, לתפיסת המרואיינים את הסיכוי למימוש תוכניות עתידיות ומאפשרת להרחיק נושאים מרגיזים או שנויים במחלוקת מהזמן המשפחתי היקר והאינטנסיבי ביותר לאורך השבוע. באופן דומה, השבת מאפשרת להתגבר, גם אם באופן זמני, על היבטים שונים של הלכות צניעות, תוך קבלה ואישור ללבישת בגדים יקרים יותר המעידים על טעם אישי, העדפות ומימוש עצמי.

בכל התחומים הללו, דווקא ההתבוננות בפרקטיקות מגופנות בסיסיות כמו אכילה, לבוש ושיחה מציפה פערים בין קבלה של מגבלה הלכתית ובין התחושה או הביטוי המעשי של המגבלה. פערים אלו מגלמים את הידע של פעולה (Ammerman, 2020) ומאמצים את נקודת המבט הכרוכה בניתוק אמות המוסר והכלים הליברליים חילונים לצורך בחינת סוגיות דתיות (Mahmood, 2005, Abu‐Lughod, 2002). בכך, התבוננות במרחב הפעולה המתקיים בין ההלכה לחוויה של היחיד מאפשרת להבין טוב יותר את עולמם של הנחקרים, את תפקידה של הפרקטיקה הדתית, את הערך הנלווה לאימוצה ואת הדרכים בהם היא מאפשרת לשמר את הכוח של הדת כסט כלים מרכזי לניהול חייהם של רבים, אדוקים ולא אדוקים כאחד.

# מקורות

אלאור, ת. (2006). **מקומות שמורים: מגדר ואתניות במחוזות הדת והתשובה**. תל אביב: עם עובד.

בן פורת, ג. (2016). **הלכה למעשה**. חילונו של המרחב הציבורי בישראל. פרדס הוצאה לאור.

דשן. ש, (1994). **"הדתיות של המזרחים בישראל: ציבור, רבנים, אמונה**". אלפיים; כתב עת רב-תחומי לעיון, הגות וספרות. תל-אביב. 9, 44.

זיכרמן, ח. כהנר, ל. (2012). **חרדיות מודרנית. מעמד ביניים חרדי בישראל**. המכון הישראלי לדמוקרטיה.

חלמיש, מ. (2004). הטבילה כדגם ומוקד להליכות שבת על פי הקבלה. **"שבת- רעיון, היסטוריה, מציאות".** (עורך: בלידשטיין, י.), הוצאת בן גוריון, באר שבע, עמ' 19 – 39.

חקק, י. (2009). Who Is a Hero? Changes in the Construction of the Haredi Masculine Body Due to the Interaction with the Secular Masculine Body/איזהו גיבור?" הכובש את יצרו" פוגש גוף גברי חילוני. סוציולוגיה ישראלית, 159-189.‏

טרגין-זלר, ל. (2014). צניעות למען השם: נשים חרדיות מפרשות מחדש את תחום הצניעות, **מגמות** מ"ט (4), עמ' .691-688.

כהן, א. (2021). *הלכות שבת להרמב"ם – ילקוט משה*. מכון משנת הרמב"ם.

לאו, ב. (2004). פתיחת שערים ליהודים 'מסורתיים' - עיון בפסיקותיו של הרב עובדיה יוסף. **"שבת- רעיון, היסטוריה, מציאות".** (עורך: בלידשטיין, י.), הוצאת בן גוריון, באר שבע, עמ' 83 – 97.

לוי, ש. (2004). השבת הפרטית והשבת הציבורית בחברה הישראלית. **"שבת- רעיון, היסטוריה, מציאות".** (עורך: בלידשטיין, י.), הוצאת בן גוריון, באר שבע, עמ' 123 – 135.

לוינסקי, י.ט. (1975/2002). **אנציקלופדיה של הווי ומסורת ביהדות**. כרך ב'. שבת, עמ' 738-754. תל אביב: דביר.

לאון, נ. (2010). **חרדיות רכה: התחדשות דתית ביהדות המזרחית.** ירושלים. יד יצחק בן צבי.

לאון, נ. (2011). **זרימות חרדיות ביהדות המזרחית בת זמננו**. *זהויות* (1), עמ' - 71 - 87.

מזרחי, נ. (2017). **הסוציולוגיה בישראל לאן? מסוציולוגיה של חשד לסוציולוגיה של משמעות**. מגמות, ,נא (2) 69-119.

ספיר, ג. (2016). "**וקראת לשבת עונג" – עבודה, מסחר ובילוי בישראל מקום המדינה ועד היום**. מחקרי משפט, לא, אוניברסיטת בר אילן.

פיינשטיין, מ. (1964). *אורח חיים – אגרות משה.* ניו יורק. ​​

צמרת, צ. (2004). 'עלינו להפוך את שבתותינו למדורות של תרבות – עמדות ציוניות לא אורתודוקסיות כלפי השבת. **"שבת- רעיון, היסטוריה, מציאות".** (עורך: בלידשטיין, י.), הוצאת בן גוריון, באר שבע, עמ' 99 – 122.

רודיך-כהן, א. ותמר שפרמן, ק. (2015). **צעירים חרדים וצעירים ערבים סקירת סוגיית הצעירים במגזר הערבי והחרדי בישראל 2015.** הוצאת מידות.

שאקי, א.ח. (2015). **מעמדה המשפטי של השבת במדינת ישראל**, *מאזני משפט*, ד': 147 – 217.

שוהם, ח. (2014). **נעשה לנו חג. חגים ותרבות אזרחית בישראל**. המכון הישראלי לדמוקרטיה.

שלג, י. (2010). **מעברי ישן ליהודי חדש- רנסנס היהדות בחברה הישראלית**. ירושלים: המכון הישראלי לדמוקרטיה.

שפרבר, ד. (1989/2007). **מנהגי ישראל : מקורות ותולדות**. כרכים ד, ו, ז. מוסד הרב קוק בירושלים.

תא – שמע, י.מ. (2004). **מועדי כניסת השבת ויציאתה – האם היממה האסטרונומית קובעת בהכרח גם את מחזור חילופי התאריך**. שבת- רעיון, היסטוריה, מציאות. (עורך: בלידשטיין, י.), הוצאת בן גוריון, באר שבע, עמ' 9 – 17.

Abu‐Lughod, L. (2002). Do Muslim women really need saving? Anthropological reflections on cultural relativism and its others. *American anthropologist*, *104*(3), 783-790.‏

Alexander, J. & Smith, P. (1998). *Cultural Sociology or Sociology of Culture? Towards a Strong Program for Sociology's Second Wind*. *Sociologie et sociétés*, *30*, 107-116.‏

Ammerman, N. T. (2020). Rethinking religion: Toward a practice approach. *American Journal of Sociology*, *126*(1), 6-51.‏

Ammerman, N. T. (2014). Finding religion in everyday life. *Sociology of Religion*, *75*(2), 189-207.‏

Ben-Porat, G., & Feniger, Y. (2009). *Live and Let Buy? Consumerism, Secularization, and Liberalism*. *Comparative Politics*, *41*(3), 293-313.‏

Bourdieu, P. (1973). The three forms of theoretical knowledge. *Social Science Information*, *12*(1), 53-80.‏

‏Guba, E. G. & Lincoln, Y.S. (1994). *Competing paradigms in qualitative research*. In N. K. Denzin. & Y. S. Lincoln (Eds). Handbook of qualitative research. Thousand Oaks, CA: Sage, 105-117.

Hammer, J., & Reig, S. (2022). From individual rights to community obligations: a Jewish approach to speech. *Interactions*, *29*(4), 30-34.‏

Carter, E. C. (2020). The converging of the ways?—what Sabbath practice can teach us about jewish-christian and intra-religious relations today. *Religions*, *11*(12), 661.‏

Durkheim, E. (1965). *The Elementary Forms of the Religious Life*. (1912). na.

Fishbane, M. (2004). "*Transcendental Consciousness And Stillness in the Mystical Theology of R. Yehudah Arieh Leib of Gur* ***".*** " Sabbath – Idea History Reality" (Edited by Gerald j. Blidstein). Ben Gurion University of the Negev press. Pp. 119 – 129.

Green, A. (2004). *"Some aspects of Qabbalat Sabbath****"*.** *"Sabbath – Idea History Reality"* (Edited by Gerald j. Blidstein). Ben Gurion University of the Negev press. Pp. 95 – 118.

Hatch, T. G., & Marks, L. D. (2022). Sanctuary in Time: Shabbat as the Soul of Modern Jewry and the Essence of “Doing” Judaism.‏

Handelman, D. (1998). *Models and mirrors: Towards an anthropology of public events*. Berghahn Books.‏

Leon, N. (2023). Soft Ultra-Orthodoxy: Revival Movement Activists, Synagogue Communities and the Mizrahi-Haredi Teshuva Movement in Israel. *Religions*, *14*(1), 89.‏

Mahmood, S. (2005). Feminist theory, agency, and the liberatory subject. *On shifting ground*, 111-152.‏

Marcus, G. E. (1995). *Ethnography in/of the World System: The Emergence of Multi-Sited Ethnography*. Annual Review of Anthropology 24: 95-117.

Meyer, B. U. (2022). Not Just the Time of the Other—What Does It Mean for Christians Today to Remember Shabbat and Keep It Holy?. *Religions*, *13*(8), 736.‏

Neriya-Ben Shahar R (2017) Negotiating agency: Amish and ultra-Orthodox women’s responses to the Internet. New Media & Society 19(1): 81–95.

Rosenberg, H., & Blondheim, M. (2021). The smartphone and its punishment: Social distancing of cellular transgressors in ultra-Orthodox Jewish society, from 2G to the Corona pandemic. *Technology in Society*, *66*, 101619.‏

Rosenberg, H., Blondheim, M., & Katz, E. (2019). It’s the text, stupid! Mobile phones, religious communities, and the silent threat of text messages. *New Media & Society*, *21*(11-12), 2325-2346.‏

Serfaty, D. R., & Strous, R. D. (2021). Role of Religion in Psychotic Illness in the Israeli Ultra-Orthodox Jewish Population: Patient Beliefs and Expectations. *The Journal of Nervous and Mental Disease*, *209*(2), 100-105.

Shamir, O. Ben Porat, G. (2007). *Boycotting for Sabbath: religious consumerism as a political*strategy, contemporary politics, 13(1): 75 – 92.

Talmon, s. (2004). *Reckoning the Sabbath in the first and the early second temple period – from the evening or the morning?.* " Sabbath – Idea History Reality" (Edited by Gerald j. Blidstein). Ben Gurion University of the Negev press. Pp. 9 – 32.

White, P., & Pondani, S. (2022). Church-franchise: Missional innovation for church planting and leadership mentorship in neo-Pentecostal and neo-Prophetic Churches in Africa. *Religions*, *13*(8), 698.‏

Wyschogrod, M. (2004). On the Christian Critique of the Jewish Sabbath ." Sabbath – Idea History Reality" (Edited by Gerald j. Blidstein). Ben Gurion University of the Negev press. Pp. 43 – 56.

van der Tol, M., & Gorski, P. (2022). Secularisation as the fragmentation of the sacred and of sacred space. *Religion, State & Society*, *50*(5), 495-512.‏

Zerubavel, E. (1989). *The seven day circle: The history and meaning of the week*. University of Chicago Press.‏

1. בישראל השבת הוא יום המנוחה הרשמי, וככזה חלקים משמעותיים מהמשק סגורים. מגבלות נוספות חלות על שירותים ציבוריים, דוגמת ספריות ומרכזי חינוך בלתי פורמליים, על תחבורה ציבורית ועל תיקון ופיתוח תשתיות ומפעלים ציבוריים (ספיר, 2016). בעוד שחלק מהמאפיינים הללו ייחודיים למרחב הישראלי – יהודי, שינויים במרחב הציבורי וסגירת בתי עסק ביום המנוחה מתרחשים גם במקומות אחרים בעולם. [↑](#footnote-ref-1)
2. מקורו של מנהג זה נעוץ בגמרא והוא מאומץ בעיקר על ידי קהילות חב"ד. המנהג מבוסס על הכתוב ב ההנחה היא כי יש צורך "'שיקדש קודם הלילה כי בתחילת ליל שבת הוא מזל מאדים וסמאל שולט עליו ובסוף יום ו' מזל צדק ומלאכו צדקיאל והם שני מלאכים א' רע וא' טוב לכן יקדש בצדק או ימתין עד שיעבור ממשלת מאדים ויקדש'.' מתוך: '' ספר טעמים ומנהגים חבד ענייני שבת סעיף רפ"ד, וכן רש''י שבת קכט עב ובמחצית השקל סי׳ רע"א סק"א. [↑](#footnote-ref-2)
3. החמין הוא תבשיל עשיר בבשר, בירקות וקטניות המתבשל כבר מכניסת השבת ועד לארוחת הצהריים המתרחשת למחרת היום, בין 15 ל – 20 שעות אחרי הנחתו על פלטה חמה או לחימום בתנור. הבישול הארוך לצד השילוב בין המרכיבים הרבים מתואר על ידי מרואיינים רבים ככזה המייצר תחושת כבדות, במיוחד כאשר שעת הארוחה של החמין היא מוקדמת במיוחד, בהשוואה לארוחות הצהריים של יתר ימי השבוע. [↑](#footnote-ref-3)